19 авг 2010 | 09:07 130
Щатските индекси приключиха вчерашната сесия с леки повишения, след като инвеститорите откриха някои плюсове в отчетите на компаниите за търговия на дребно, информира AP.
Dow Jones и останалите основни индекси се колебаеха през целия ден преди да затворят с леки повишения. През деня имаше малко новини, които да мотивират инвеститорите ден след като редицата подобряващи се икономически данни възстановиха част от ентусиазма им към акциите и донесе на Dow Jones повишение от 103 пункта. Търговците обаче продължиха да отчитат резултатите си за второто тримесечие и инвеститорите намериха няколко плюса.
Target Corp. не оправда очакванията на анализаторите по отношение на приходите си за второто тримесечие и предложи не толкова оптимистична прогноза за продажбите до края на годината. Компанията обаче заяви, че се надява да компенсира слабите продажби с нови отстъпки за притежателите на кредитни карти. Акциите на компаниите първоначално рязко поевтиняха, след което записаха ръст за деня.
Данните дойдоха само ден след като Wal-Mart Stores Inc. и Home Depot Inc. обявиха оптимистични резултати за второто тримесечие. Почти всички големи компании за търговия на дребно вчера отчетоха ръст в цената на акциите си. Изключение беше BJ's Wholesale Club Inc., която намали прогнозата за печалбата си за годината и книжата й поевтиняха.
В крайна сметка вчера Dow Jones нарасна с 9.69 пункта, или 0.1%, до 10 415.54 пункта. S&P 500 се повиши с 1.62 пункта, или 0.2%, до 1 094.16 пункта. Технологичният Nasdaq отчете ръст от 6.26 пункта, или 0.3%, до 2 215.70 пункта.
Доходността на 10-годишните щатски държавни ценни книжа вчера падна до 2.63% в сравнение с 2.64% във вторник.
Офертата на BHP Billiton за производителя на изкуствени торове Potash Corp, на стойност 38.5 млрд. долара, вчера стана враждебна. Potash преди това бяха нарекли офертата на BHP силно неадекватна. Обявяването на офертата и отказа на Potash във вторник спомогнаха за ръста в цените на акциите. Активността в сектора на сливанията и придобиванията помага за ръста на пазара, защото демонстрира увереността на инвеститорите в икономиката.
Акциите на Target вчера поскъпнаха с 1.27 долара, или 2.5%, до 51.95 долара. Книжата на BJ's поевтиняха с 1.17 долара, или 2.7%, до 42.14 долара.
На останалите пазари японският Nikkei 225 отчете ръст от 0.9%. По-късно в Европа лондонският индекс FTSE 100 падна с 0.8%, германският DAX се понижи с 0.3%, а френският CAC-40 отчете спад от 0.7%.